Die blote feit dat jy gedoop is (of hóé jy gedoop is!) maak jou nie beter as enige ander persoon nie, en beteken ook nie outomaties dat jy gered is nie. Die groot waarde van die doop is in die eerste plek om jou te herinner aan die getrouheid van God.
Die vraag is vanoggend: wat maak jy met die kennis wat God binne jou bereik bring? Wat maak jy met jou Bybel? Laat jy enigsins toe dat dít wat in die Bybel opgeteken is jou lei tot ‘n toegwyde verhouding met God? Ek dink nie ons besef watter voorreg dit is om ‘n Bybel in ons eie taal te kan besit nie. My oupa en ouma moes die Bybel in Hollands lees, en my pa en ma was albei al tien jaar oud toe die Bybel vir die eerste keer volledig in Afrikaans verskyn het. Hulle moes worstel deur die Bybel in ‘n taal wat hulle self nie mooi verstaan het nie. Om dus te kan verstaan wat jy lees is ‘n wonderlike voorreg. Dit help egter niks as Bybellees ‘n blote roetine is nie - dit móét lei tot ‘n oorgegewe en gehoorsame verhouding met die lewende God.